Μουδιασμένη παρακαλουθεί η κοινή γνώμη τις αποκαλύψεις που συνοδεύουν την υπόθεση βασανισμού 4χρονου παιδιού από τον 32χρονο, φερόμενο ως πατέρα του. Την ώρα που ο νεαρός Σύριος οδηγούταν ενώπιον του 3μελούς Πλημμελειοδικείου Χίου, ακόμα ένα βίντεο είδε το φως της δημοσιότητας ενισχύοντας την άποψη ότι ο φερόμενος ως δράστης χρησιμοποιούσε τα βίντεο για να επιτύχει συγκεκριμένο σκοπό.

Το νέο βίντεο, που είναι άγνωστο πότε έχει καταγραφεί, δείχνει το παιδί ξαπλωμένο σε ένα κρεβάτι να δέχεται αλλεπάλληλα χτυπήματα στο πρόσωπο.

Το δεύτερο αυτό σοκαριστικό βίντεο, έρχεται μετά το χθεσινό που κυκλοφόρησε στο διαδίκτυο και δείχνει το παιδί να κακοποιείται από έναν άνδρα του οποίου το πρόσωπο δεν φαίνεται, μέσα στην ντουζιέρα στον καταυλισμό.

Συγκεκριμένα το βίντεο που φέρεται να τραβήχτηκε τη Δευτέρα, δείχνει το παιδί που ενώ βρίσκεται μέσα στην ντουζιέρα να δέχεται χτυπήματα, να πέφτει και ξανασηκώνεται έως ότου κάποιος τρίτος σταματά το βασανισμό του.

Να σημειωθεί ότι ο 32χρονος με απόφαση του Δικαστηρίου κρατείται στην Α.Δ. Χίου μέχρι την Παρασκευή οπότε και έχει οριστεί τακτική δικάσιμος. Ο δράστης είναι αντιμέτωπος με τις κατηγορίες της παράνομης βίας προς ανήλικο τέκνο και πρόκλησης σωματικών βλαβών.